બનાસકાંઠામાં ગુજરાત રાજ્ય માર્ગ અને વાહન વ્યવહાર નિગમની એસ ટી બસોની સમાંતર ખાનગી વાહનો પણ દોડી રહ્યા છે. આરટીઓ અને ટ્રાફિક તંત્ર દ્વારા આવા વાહન ચાલકો સામે કડક કાર્યવાહી કરવામાં આવે છે. પરંતુ અંતરિયાળ વિસ્તારોમાં કંઇક જુદી જ સ્થિતિ જોવા મળી રહી છે. જ્યાં ભાભરમાં તંત્રની ભેદી ચૂપકીદી જાણે ડબલ ડેકર દોડતા ખાનગી વાહનો માટે આશીર્વાદરૂપ બની ગઈ છે. ટ્રાફિકના નીતિ નિયમો ઘોળીને પી જનારા વાહન ચાલકો નાણાંની લ્હાયમાં સ્કૂલેથી ઘરે જતા નાનાં ભૂલકાંઓને જાણે મોતની સવારી કરાવી રહ્યા છે. ત્યારે જો ગમખ્વાર અકસ્માત સર્જાય અને લાશોના ઢગલા થાય તો તેની જવાબદારી કોની એ પ્રશ્ન પ્રજાજનોમાં ચર્ચાઈ રહ્યો છે.